聖帝撃壤歌四十聲
作者：陳陶
朝代：唐

paragraphs: 百六承堯緒，艱難土運昌。
太虛橫彗孛，中野鬬豺狼。
帝曰更吾嗣，時哉憶聖唐。
英星垂將校，神嶽誕忠良。
鍊石醫元氣，屠鼇正昊蒼。
掃原鋪一德，驅祲立三光。
大道重蘇息，真風再發揚。
芟夷踰舊跡，神聖掩前王。
郊酒酣寥廓，鴻恩受渺茫。
地圖龜負出，天誥鳳銜將。
雜貢來山峙，羣夷入鴈行。
紫泥搜海岱，鴻筆富巖廊。
鷹象敷宸極，寰瀛作瑞坊。
泥丸封八表，金鏡照中央。
構殿基麟趾，開藩表鳳翔。
鑾輿親稼穡，朱幌務蠶桑。
戎羯輸天馬，靈仙侍玉房。
宮儀水蒐甲，門衛綠沈槍。
陶鑄超三古，車書混萬方。
時巡望虞舜，蒐狩法殷湯。
化合謳謠滿，年豐鬼蜮藏。
政源歸牧馬，宮法付神羊。
寶鼎無靈應，金甌肯破傷。
封山昭茂績，祠執荅嘉祥。
在昔宮闈僭，仍罹羿浞殃。
牝雞何譈䜕，猘犬漫劻勷。
苗禱三靈怒，桓偷九族亡。
鯨鯢尋挂網，魑魅旋投荒。
松栢霜逾翠，芝蘭露更香。
聖謨流祚遠，仙系發源長。
島嶼征徭薄，漪瀾汎稻涼。
鳧魚饜飡啖，荷薜足衣裳。
寤寐華胥國，嬉遊太素鄉。
鷹鸇飛接翼，忠孝住連牆。
有叟能調鼎，無媒隱釣璜。
乾坤資識量，江海入文章。
野鶴思蓬闕，山麋憶廟堂。
泥沙空淬礪，星斗屢低昂。
歷草何因見，衢尊豈暫忘。
終隨嘉橘賦，霄漢謁羲皇。